Fürstenberg (Baar)
Dr Firschteberg (dt. Fürstenberg) isch e 918,2 m hoche Zyygebärg uf dr Boor z Bade-Wirttebärg. Är lyt iber em glychnammige Ortsdeil vu Hiifeinge, as dr vorderscht Bärg vu dr „Lengi“, wu zum Boorjura ghert zwische dr Schwebische Alb un em Schwarzwald bzw. em Rande un em Schwyzer Jura. Dr Namme vum Bärg (un au vu dr Adelsfamilie) leitet sich also nit vu dr spetere Firschte vu Firschteberg ab, sunder vu däm „fürderste“ Bärg.

Gschicht 
Urspringli isch d Stammburg vu dr Grofe vu Firschteberg, d Burg Firschteberg, uf em Bärgchapf gläge. S Adelsgschlächt isch e Sytelinie vu dr Grofe vu Urach. Dr Grof Heinrich I. von Urach het Mitti vum 13. Johrhundert syy Sitz uf dr Firschteberg gleit un het sich vu do ab „Grof vu Firschteberg“ gnännt. wel im Buurechrieg au unter dr Firschtebärger Burger vil Ufständischi gsi sin, hän d Fischte vu Firschteberg dr Bärg wider verloo un hän ihre Sitz uf Eschinge verleit. Uf em Chapf vum Firschteberg het s e Stadt gee, wu am Morge vum 18. Juli 1841 dur e Brunscht ganz abbrännt, wu wahrschyns dur Funkeflug usglest un dur stirmischi Wind stark aagschirgt woren isch. D Ortschaft Firschteberg isch derno am Bärgfueß wider ufböue wore.

Hitigi Situation 

Hite git s näbe dr Chilchhofräscht un Muurgräbe vu dr ehmolige Burgstadt e Stapflegibel-Kapelle, wu im booremer Traditionsstil nej böue woren isch zue Ehre Kuriekardinal Augustin Bea, wu vu Reidbehringe stammt.

S uussichtsryych Gipfelplatoo (mit Blick iber d Boor, dr Schwarzwald un d Schwyzer Alpe) isch e beliebt Wanderziil un Startpunkt fir Drache- un Gleitschirmflieger.

Berg (Bade-Württeberg)
Schwarzwald-Baar-Kreis